Obama, Romney përballen për politikën e jashtme
Dy kandidatët diskutuan për një sërë sfidash globale, por shpesh iu rikthyen temave të politikës së brendshme
Presidenti Barack Obama dhe rivali i tij republikan Mitt Romney shkëmbyen polemika për një sërë çështjesh të politikës së jashtme dje në debatin e tretë dhe të fundit të fushatës së zgjedhjeve presidenciale për këtë vit. Debati u mbajt në universitetin Lynn në Boca Raton të Floridës. Në këtë debat pati më pak ndërprerje dhe këmbime agresive, ndoshta sepse kandidatët nuk donin të shfaqeshin shumë negativë. Por herë pas here debati solli një përplasje këndvështrimesh mes Presidentit Obama dhe zotit Romney, përfshirë një këmbim për kërcënimet më të mëdha me të cilat përballen Shtetet e Bashkuara. Por përsa i takon përpjekjeve për të parandaluar Iranin të shtjerë në dorë armë bërthamore dhe mbështetjes për Izraelin, të dy kandidatët dukeshin se kishin qëndrime të përafërta. Zoti Romney ka mbajtur më parë qëndrim kritik por në debat kishte një ton më pajtues. Për qëndrimin ndaj Sirisë dhe çështjen nëse duhet të ketë një ndërhyrje ushtarake amerikane për të ndihmuar kryengritësit, kishte një emërues të përbashkët. Pas debatit, si republikanët edhe demokratët thanë se kandidati i tyre fitoi. Delegati i shtetit të Virginias, demokrati Mark Keam mendon se epërsia e Presidentit Obama ishte e qartë. Gjatë debatit, kandidatët shpesh dolën nga tema, duke diskutuar çështje të politikës së brendshme – si ekonomia – në vend të atyre të politikës së jashtme. Reagimi i një votuesi nga Virginia bën të qartë se pse: Ndërsa kanë mbetur vetëm dy javë nga zgjedhjet, dy anketa të reja kombëtare tregojnë se dy kandidatët kanë të njëjtin nivel mbështetjeje mes votuesve. Sot Presidenti Obama dhe rivali i tij Mit Romni, po vazhdojnë fushatën, në përpjekje për të siguruar mbështetjen e votuesve të luhatur, vetëm dy javë para zgjedhjeve të 6 nëntorit. Të dy kandidatët do të shkojnë në disa shtete, që kanë një numër të madh nga 270 votat elektorale, të nevojshme për fitoren e Shtëpisë së Bardhë. Zoti Obama sot zhvilloi fushatë në Florida dhe më vonë shkon në Ohio, ndërsa zoti Romni shkon në Nevada dhe Kolorado. Anketat tregojnë se gara po zhvillohet tepër e ngushtë, dhe secili prej kandidatëve tani kanë një mbështetje prej 47 për qind.